Diari Oficial de la Generalitat Valenciana


Sumari del DOGV 3715, del 23-03-2000 (2000/2074)

ORDRE de 21 de desembre de 1999, de la Conselleria de cultura, Educació i Ciència, per la qual es fa pública la convocatòria per a la concessió d’ajudes per a l’adquisició de material bibliogràfic, equipament informàtic i mobiliari de la Xarxa de Serveis d’Informació Juvenil de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3715

Data del DOGV
:   23-03-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/2074


Data del document
:   21-12-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * Institut Valencià de la Joventut Generalitat Jove
    * biblioteca
    * ajuda pública
    * equip informàtic
    * centre de documentació
    * jove
    * suport econòmic
    * xarxa d'informació
    * associació
    * administració local

ORDRE de 21 de desembre de 1999, de la Conselleria de cultura, Educació i Ciència, per la qual es fa pública la convocatòria per a la concessió d'ajudes per a l'adquisició de material bibliogràfic, equipament informàtic i mobiliari de la Xarxa de Serveis d'Informació Juvenil de la Comunitat Valenciana. [2000/X2074]
  
La Llei 4/1989, de 26 de juny, de la Generalitat Valenciana, per la qual es va crear l'Institut Valencià de la Joventut, com a òrgan encarregat de l'execució i la coordinació de la política de joventut a la Comunitat Valenciana, establix, en l'article 3, com una de les funcions de dit organisme, la de fer arribar als joves la informació, la documentació i l'assessorament necessaris per tal de dur a terme les seues iniciatives i exercir els seus drets.
  
Sobre la base d'estos drets i competències, i com a conseqüència de la necessitat d'atendre la demanda informativa del sector juvenil, a la Comunitat Valenciana han sorgit una sèrie d'iniciatives adreçades a cobrir esta demanda, per la qual cosa cal arbitrar ajudes que tendisquen a garantir que la prestació d'este servici al col·lectiu juvenil es realitze, a la Comunitat Valenciana, en condicions idònies.
  
Per tot això i fent ús de les atribucions que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Es convoca concurs públic per a la concessió d'ajudes per a l'adquisició de material bibliogràfic, equipament informàtic i mobiliari de la Xarxa de Serveis d'Informació Juvenil de la Comunitat Valenciana, i s'aproven les bases que el regiran, que figuren com a annex I, i el model d'instància, que s'inclou com a annex II a esta ordre.
  
Segon
  
L'import global màxim de les ajudes que s'hi concediran serà de vint milions de pessetes (91.723.294 PTA), que s'abonaran a càrrec del capítol VII, línia 7.02, del pressupost de l'Institut Valencià de la Joventut per a 1999.
  
DISPOSICIONS FINALS
  
Primera
  
Es faculta el director general de l'Institut Valencià de la Joventut perquè adopte les resolucions que calguen per al desplegament i l'execució d'esta ordre.
  
Segona
  
Esta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, contra esta ordre, que posa fi a la via administrativa, podrà interposar-se potestativament recurs de reposició o, directament, recurs contenciós administratiu, en els terminis i davant dels òrgans que s'indica tot seguit:
  
a) El recurs de reposició s'haurà d'interposar davant de la Conselleria de Cultura, Educació i Ciència, en el termini d'un mes comptador a partir de l'endemà de la publicació de l'ordre
  
b) El recurs contenciós administratiu s'haurà interposar davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la publicació de l'ordre.
  
València, 21 de desembre de 1999
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Bases de la convocatòria
  
Primera. Beneficiaris
  
Podran sol·licitar ajudes, d'acord amb el que disposa esta convocatòria, els ajuntaments i les associacions juvenils de la Comunitat Valenciana que disposen de centres d'Informació Juvenil adscrits a la Xarxa.
  
Segona. Objecte de les ajudes
  
Les ajudes contribuiran a l'adquisició de material bibliogràfic, equipament informàtic i mobiliari dels centres d'Informació Juvenil, i cobriran fins a un màxim del 60% del pressupost total de dita adquisició.
  
Tercera. Sol·licituds
  
1. Les sol·licituds es presentaran en l'imprés normalitzat que facilitarà l'Institut Valencià de la Joventut (IVAJ) i hauran d'anar acompanyades de la documentació següent:
  
Ajuntaments:
  
- Certificat de l'acord o resolució de l'òrgan competent de l'entitat que autoritze la inversió que es pretén realitzar.
  
- Certificat de l'interventor municipal en què conste la part del pressupost dedicada al Centre d'Informació Juvenil (CIJ).
  
- Memòria de les activitats de l'any 1998, que incloga: dades sobre el funcionament general del CIJ i dels servicis que presta, relació de les activitats realitzades des del CIJ durant 1998, pressupost del CIJ, publicacions realitzades i infraestructura del CIJ.
  
- Programa d'actuació en matèria d'informació juvenil, i també programa d'inversions i/o adquisicions per a 1999.
  
- Compromís de l'entitat d'aportar la part de la inversió que no subvencione l'IVAJ.
  
Associacions juvenils:
  
- Memòria d'activitats de l'any 1998 que incloga: dades sobre el funcionament general del CIJ durant 1998, pressupost del CIJ, publicacions realitzades i infraestructura del CIJ.
  
- Programa d'actuació en matèria d'informació juvenil, i també programa d'inversions i/o adquisicions per a 1999.
  
- Compromís de l'entitat d'aportar la part de la inversió que no subvencione l'IVAJ.
  
Les entitats sol·licitants d'ajudes podran presentar la sol·licitud i tota la documentació requerida a la seu de l'IVAJ de València, a les unitats territorials d'Alacant i de Castelló, a les direccions territorials de la Conselleria de Cultura, Educació i Ciència, o en qualsevol dels llocs que establix l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
2. El termini de presentació de sol·licituds serà d'un mes comptador a partir de l'endemà de la publicació d'esta ordre en el Diari Oficial de la Generalitat Valenciana.
  
D'acord amb la Instrucció 6/1996, de 10 de setembre, de la Secretaria General de la Conselleria de Cultura, Educació i Ciència, els terminis que acaben en dies que siguen inhàbils, i també els dissabtes i els dies 24 i 31 de desembre o qualsevol altre que reglamentàriament així es declare, s'entendran prorrogats fins al primer dia hàbil següent.
  
3. Si les sol·licituds no reunixen la documentació o els requisits exigits en el punt 1 d'esta base, es requerirà l'entitat interessada perquè, en el termini de deu dies, n'esmenen la falta o presenten els documents preceptius, tot indicant-los que, si no ho feren així i després de la resolució que prèviament s'haurà de dictar en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es considerarà que han desistit de la seua petició.
  
Quarta. Comissió avaluadora i resolució de la convocatòria
  
1. La Comissió avaluadora estarà formada per cinc persones, nomenades pel director general de l'IVAJ, entre el personal al servici de l'Institut.
  
La resolució del seu nomenament es publicarà en el DOGV.
  
La comissió elevarà una proposta al director general de l'IVAJ, que resoldrà l'adjudicació de les subvencions.
  
2. La resolució d'esta convocatòria es realitzarà en el termini màxim de tres mesos, comptadors a partir de l'acabament del termini de presentació de sol·licituds. Si, transcorregut este termini, no recau resolució expressa, es considerarà que les sol·licituds presentades han sigut desestimades.
  
Quinta. Puntuació de les sol·licituds
  
Per a la concessió de subvencions es tindran en compte els criteris següents:
  
a) Servicis que presta el CIJ (fins a 20 punts)
  
b) Projecció comarcal del CIJ (fins a 10 punts)
  
c) Equipament del CIJ (fins a 5 punts)
  
Sisena. Justificació i pagament
  
Les entitats a les quals s'haja concedit l'ajuda hauran de presentar, en el termini de quinze dies a partir de l'endemà de la notificació de la concessió, les factures de les adquisicions realitzades.
  
Setena. Obligacions dels beneficiaris
  
1. Els beneficiaris de les ajudes hauran de complir les obligacions següents:
  
a) Realitzar el programa subvencionat.
  
b) Acreditar davant de l'IVAJ la realització del programa subvencionat, i també el compliment dels requisits i de les condicions que determinen el gaudi de l'ajuda.
  
c) Comunicar les modificacions que es produïsquen en el desplegament del programa subvencionat.
  
d) Admetre la presència de supervisors de l'IVAJ.
  
e) Sotmetre's a les actuacions de control financer que corresponen a la Intervenció General, en relació amb les ajudes concedides.
  
f) En el cas de les associacions juvenils i si la quantia de les subvencions per concepte i any supera les 300.000 PTA., acreditar que, en el moment de l'atorgament, estaven al corrent de les seues obligacions tributàries i davant de la Seguretat Social. Les obligacions i la forma en què s'hauran d'acreditar són les que regula l'Ordre, de 30 de maig de 1996, de la Conselleria d'Economia i Hisenda, sobre la manera d'acreditar, per part dels beneficiaris de subvencions, l'exigència prevista en l'article 47.7 del Text Refós de la Llei d'Hisenda Pública de la Generalitat Valenciana.
  
g) Comunicar a l'IVAJ l'obtenció de subvencions o ajudes per a la mateixa finalitat, procedents de qualssevol administracions o ens públics.
  
2. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes d'altres administracions públiques o d'ens públics o privats, podrà donar lloc a la modificació de la resolució de la concessió.
  
L'import de les subvencions regulades en estes bases en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que desplegarà el beneficiari.
  
En este cas, quan l'ajuda principal siga l'atorgada per la Generalitat Valenciana, procedirà el reintegrament de l'excés obtingut sobre el cost de l'activitat desplegada.